L'article 74 del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, estableix que l'organització de la comptabilitat pública és competència del conseller o consellera del departament competent en matèria de finances.
La proximitat de la fi de l'exercici pressupostari de l'any 2017 fa necessari que es dictin normes sobre les operacions de tancament del pressupost, ja que la normativa que regula la comptabilitat no preveu amb detall aquestes operacions i, d'altra banda, també cal establir terminis per presentar i tramitar determinades operacions i documents comptables.
Atès el que s'ha exposat, a fi de regular amb detall aquestes operacions comptables de tancament de l'exercici i a proposta de la Intervenció General de la Generalitat,
Les normes que conté aquesta Ordre són aplicables al sector públic administratiu de la Generalitat de Catalunya, és a dir, departaments, entitats autònomes administratives i al Servei Català de la Salut.
2.1 Les nòmines del mes de desembre es poden comptabilitzar fins el dia 18 de desembre de 2017 (inclòs).
Els serveis corresponents que gestionen la nòmina les poden trametre, juntament amb els seus documents comptables, a les intervencions delegades i territorials (a partir d'ara intervencions) fins el 15 de desembre de 2017 (inclòs).
2.2 Un cop comptabilitzades les nòmines s'han de trametre per al seu pagament a la Subdirecció General de Tresoreria abans del 22 de desembre de 2017.
2.3 Els documents de despeses derivades d'indemnitzacions per raó de serveis es poden comptabilitzar fins l'11 de desembre de 2017 (inclòs).
3.1 Els manaments de pagament a justificar de caràcter esporàdic emesos o que s'emetin per atendre activitats a realitzar durant el 2017 s'han de trametre a la Subdirecció General de Tresoreria amb prou antelació perquè es puguin satisfer a temps en l'any natural.
Les quantitats lliurades per justificar que no s'apliquin durant el 2017 no es poden acumular per al 2018, i s'han de reintegrar a la Tresoreria de la Generalitat.
3.2 L'última justificació dels manaments de pagament de caràcter renovable es pot efectuar fins al 29 de desembre de 2017, seguint el procediment que estableix l'Ordre del Departament d'Economia i Finances de 12 de desembre de 2001, sobre manaments de pagament a justificar.
3.3 Les despeses derivades d'indemnitzacions per raó de serveis, tramitades mitjançant els documents ADOP (FM) corresponents, han d'estar comptabilitzades el dia 11 de desembre de 2017.
Tramitació de documents comptables
4.1 Documents de gestió pressupostària de despesa de l'exercici corrent.
A partir de l'1 de desembre les entitats del sector públic administratiu no podran adquirir nous compromisos de despeses amb les excepcions previstes en aquest article.
A aquests efectes els gestors poden trametre a les intervencions fins a l'2 de desembre (inclòs) els expedients de qualsevol tipologia de despeses que incloguin la fase de compromís de la despesa (document AD, D, ADO), inclosos els encàrrecs a entitats considerades mitjà propi de la Generalitat.
S'exceptuen els expedients següents:
- els que s'instrueixin en compliment de normes específiques,
- els que derivin de modificacions pressupostàries,
- els que corresponguin a despesa anticipada o a prorrogues contractuals.
- els relatius a despeses de personal i els corresponents a deute públic,
- els relatius a despeses afectades finançades, totalment o parcialment, amb fons finalistes d'altres administracions i els generats d'acord amb l'article 44 de la Llei de Finances Públiques de Catalunya.
- els de contractació en fase de licitació a la data de publicació d'aquesta norma i
- els de convocatòries de subvencions i ajuts ja publicades i en fase d'avaluació de sol·licituds.
Les unitats gestores poden trametre a les intervencions els documents comptables que incloguin la fase de reconeixement d'obligacions fins al 22 de desembre (inclòs).
Aquest termini també s'aplica en el cas que es trametin expedients per fiscalitzar, en els quals en un únic acte administratiu s'inclogui l'aprovació, el compromís de despesa i el reconeixement de l'obligació.
No obstant això, es poden presentar a les intervencions fins al 12 de gener de 2018 (inclòs) els documents comptables referits a factures o a d'altres despeses rebudes el mes de desembre de 2017.
Els documents comptables de reconeixement d'obligacions i els documents comptables pressupostaris corresponents a despeses a justificar de caràcter renovable han d'estar fiscalitzats i comptabilitzats abans del 12 de gener de 2018.
Les unitats gestores poden trametre a les intervencions els documents comptables d'ingressos pressupostaris fins al 12 de gener de 2018 (inclòs), i el termini per fiscalitzar i comptabilitzar aquests documents finalitza el 16 de gener de 2018.
Les unitats gestores del Servei Català de la Salut i de les entitats autònomes administratives han de realitzar els comptes i estats comptables provisionals de l'exercici 2017 abans del 9 de febrer de 2018 i han de ser fiscalitzats per la Intervenció abans del 16 de febrer de 2018.
Operacions d'obertura del pressupost de 2018
5.1 Un cop efectuada l'obertura de l'exercici pressupostari 2018, el Departament de la Vicepresidència i d'Economia i Hisenda ha d'efectuar la comptabilització de les fases corresponents de retenció de crèdit, autorització o compromís, mitjançant processos informàtics i/o mitjançant la captura dels documents comptables corresponents, relatius a expedients de despesa d'abast plurianual i de tramitació anticipada.
5.2 En el cas que en el pressupost de l'exercici 2018 no hi hagi crèdit o sigui insuficient per efectuar algunes de les retencions referides, el Departament de la Vicepresidència i d'Economia i Hisenda ha de dur a terme les actuacions que consideri necessàries per completar-les.
5.3 D'acord amb l'article 38.2.b del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, es poden aplicar al pressupost de 2018 les obligacions de data de 2018 corresponents a compromisos de despeses comptabilitzats al 2017, que per causes justificades no s'hagi pogut reconèixer la obligació en l'exercici.
Amb aquesta finalitat, a l'inici de l'exercici pressupostari de 2018 cal efectuar l'oportuna comptabilització dels corresponents documents comptables D en el pressupost de 2018.
Relacions nominals de creditors i deutors
A partir de la relació de saldos nominals de creditors i deutors a 29 de desembre de 2017, la Subdirecció General de Tresoreria ha d'efectuar les verificacions oportunes, conjuntament amb els departaments corresponents, per tal de procedir, si escau, a l'anul·lació de saldos o a declarar la prescripció de drets i obligacions, en tot cas amb la conformitat prèvia de la Intervenció.
A l'efecte de poder tramitar adequadament les darreres modificacions pressupostàries corresponents al present exercici del 2017, tots els expedients de proposta de modificació de crèdits previstos en els punts 1 i 2 de l'article 11 de la Llei 4/2017, del 28 de març, de pressupostos de la Generalitat de Catalunya per al 2017, han de tenir entrada al Departament de la Vicepresidència i d'Economia i Hisenda abans del 21 de novembre de 2017, llevat de les generacions de crèdits basades en un ingrés que es produeixi posteriorment a la data assenyalada, que s'han de tramitar tan bon punt es tingui coneixement de l'ingrés, així com les modificacions que siguin necessàries per a la comptabilització de les nòmines i cotitzacions socials que s'han d'abonar en el mes de desembre incloent-hi les corresponents al personal dels centres concertats del Departament d'Ensenyament.
8.1 La incorporació de romanents de crèdits de l'exercici 2017 al 2018 prevista a l'article 37.2 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, s'ha d'ajustar amb caràcter general el 2018 als supòsits establerts en aquest article, sense perjudici del que s'estableixi en la normativa pressupostària d'aplicació el 2018.
8.2 Es poden incorporar crèdits finançats a càrrec de fons finalistes efectivament ingressats, si es justifica que no s'ha pogut reconèixer l'obligació en l'any inicial.
Els crèdits incorporats el 2017 procedents de l'exercici 2016 es poden incorporar també a l'exercici 2018, d'acord amb els criteris establerts a l'article 10.3 de la Llei 4/2017, del 28 de març, de pressupostos de la Generalitat de Catalunya per al 2017.
En tots els casos, s'ha d'adjuntar a l'expedient d'incorporació de romanents el corresponent document d'ingrés pressupostari (IP).
Abans del dia 19 de gener de 2018 els departaments han de comunicar a les intervencions la relació de romanents de crèdit amb càrrec amb fons finalistes susceptibles de ser incorporats, amb el detall corresponent dels drets reconeguts nets i les obligacions reconegudes netes comptabilitzats el 2018.
El crèdits generats durant l'exercici 2017 a partir d'ingressos finalistes, en els quals a 29 de desembre de 2017 no s'hagi produït l'ingrés ni reconeguda l'obligació, s'han d'anul·lar sense perjudici que, si es justifica l'efectivitat de l'ingrés, se'n pugui tornar a sol·licitar la generació en l'exercici 2018.
8.3 Les incorporacions de romanents de crèdit corresponents a operacions no financeres s'han de compensar amb retencions de crèdit o bé s'han de finançar amb càrrec a una minoració d'altres crèdits corresponents a operacions no financeres.
Amb caràcter excepcional i amb l'autorització prèvia de la Intervenció General, també es poden finançar amb càrrec als romanents de tresoreria de l'exercici anterior que no hagin estat retinguts ni aplicats al pressupost de l'exercici.
L'esmentat en el paràgraf anterior no es aplicable a les incorporacions de crèdit finançades a càrrec de fons finalistes, ni a les finançades en base a l'article 8.1 h) de la Llei 4/2017 amb relació als fons estructurals creats per les disposicions addicionals quarta, cinquena i setena de l'esmentada Llei.
8.4 Les sol·licituds d'incorporació de romanents de crèdit s'han de presentar a les intervencions com màxim el 9 de febrer de 2018, i davant la Direcció General de Pressupostos, com a màxim el 16 de febrer de 2018, amb informe previ de la Intervenció.
Les entitats autònomes administratives han de presentar a la Intervenció General abans del dia 30 de març de 2018, els estats comptables de liquidació i la memòria de l'exercici 2017 degudament aprovats, d'acord amb les instruccions que dicti la Intervenció General.
Integració pressupostària dels centres d'autonomia de gestió econòmica
Abans del 31 de gener de 2018, les liquidacions pressupostàries provisionals d'ingressos i despeses dels centres d'autonomia de gestió econòmica adscrits als diferents departaments de la Generalitat, s'integraran degudament consolidades amb els pressupostos de l'Administració General d'acord amb el procediment que la Intervenció General i la Direcció General de Pressupostos estableixin mitjançant una instrucció conjunta.
Abans del 30 de març de 2017, els centres d'autonomia de gestió econòmica hauran d'aprovar els estats comptables de liquidació, i es procedirà a realitzar els ajustos comptables que corresponguin en els estats comptables de l'Administració General.
S'autoritza la Intervenció General i la Direcció General de Pressupostos a efectuar les modificacions pressupostàries necessàries per donar compliment al que es preveu en aquest apartat.
Tramesa d'informació de les entitats que formen part del sector públic de la Generalitat de Catalunya d'acord amb el sistema europeu de comptes.
Les entitats que figuren en els pressupostos de la Generalitat, les universitats públiques, i les entitats que, d'acord amb les normes reguladores del sistema europeu de comptes estan classificades dins el sector administracions públiques de la Generalitat, i que estan obligades a subministrar informació en els termes previstos a la Llei orgànica 2/2012, de 27 d'abril, d'estabilitat pressupostària i sostenibilitat financera, han d'enviar, amb caràcter provisional, la corresponent a l'exercici 2017 abans del 19 de gener de 2018, i amb caràcter definitiu, abans del 30 de març de 2018.
12.1 Els centres gestors de despesa en l'àmbit de l'Administració de la Generalitat, de les entitats autònomes administratives i del Servei Català de la Salut han de registrar, abans del 28 de febrer de 2018, totes les obligacions corresponents a adquisicions de béns i serveis efectivament rebuts, prestacions, subvencions justificades o altres despeses realitzades en l'exercici 2017 que no hagin estat imputades al pressupost corrent, per tal que la Intervenció efectuï el registre comptable corresponent en els estats financers.
Els centres gestors han d'identificar la naturalesa de la despesa realitzada i indicar l'aplicació pressupostària en què s'hauria d'haver imputat cada obligació.
Les obligacions pendents d'aplicar a pressupost s'han de registrar al compte financer 409 "Creditors per obligacions pendents d'imputar a pressupost", i les obligacions meritades però no vençudes ni exigibles a 31 de desembre s'han de registrar al compte 411 "Creditors per periodificació de despeses pressupostàries".
12.3 Les factures o documents assimilats del 2017 corresponents a obligacions pendents d'imputar al pressupost, han de quedar registrades en el registre únic de factures del GECAT fins el 28 de febrer de 2018 (inclòs).
Abans d'aquesta data, els òrgans gestors han de revisar el registre de factures d'acord amb el que disposa l'Ordre ECO/306/2015, de 23 de setembre, per la qual es regula el procediment de tramitació i anotació de les factures en el Registre comptable de factures en l'àmbit de l'Administració de la Generalitat de Catalunya i el sector públic que en depèn.
La resta d'obligacions diferents de les informades en el registre únic de factures del sistema informàtic corporatiu GECAT s'han d'anotar en el registre d'altres despeses del GECAT fins el 28 de febrer de 2018 (inclòs).
El Departament de la Vicepresidència i d'Economia i Hisenda ha de dur a terme les actuacions que siguin necessàries per tal d'aplicar al pressupost 2018 les obligacions d'exercicis anteriors que figurin en els comptes comptables d'operacions pendents d'aplicar al pressupost.
Aquestes operacions han de ser objecte del reconeixement de deute que estableixi la normativa pressupostària vigent.
Les unitats gestores han de comunicar a la Intervenció, abans del 28 de febrer de 2018, les obligacions de quantia indeterminada que puguin derivar de les responsabilitats per litigis en curs, indemnitzacions o obligacions derivades d'avals i altres garanties similars, susceptibles de ser comptabilitzades com a provisions.
12.7 D'acord amb el que estableix la disposició addicional tercera de la Llei orgànica 9/2013, de control del deute comercial en el sector públic, les intervencions realitzen periòdicament treballs de control sobre les factures registrades per verificar l'existència d'obligacions derivades de despeses realitzades o béns i serveis rebuts dels quals encara no s'ha reconegut l'obligació pressupostària.
L'informe del resultat dels treballs de control de l'exercici 2017 s'han d'emetre abans del 30 de març de 2018.
Si com a conseqüència de les actuacions de control financer es poses de manifest l'existència d'obligacions no registrades, s'ha de procedir, per part de la Intervenció Adjunta per a la Comptabilitat, a l'expedició del document comptable corresponent.
Ordre VEH/277/2016, de 18 d'octubre de 2016, sobre determinades operacions comptables de tancament de l'exercici pressupostari 2016.
Aquesta Ordre entra en vigor l'endemà de la seva publicació al Butlletí Oficial de l'Estat.
Es publicarà també al Diari Oficial de la Generalitat de Catalunya.